asetuksen (EY) N:o 1920/2006 muuttamisesta siltä osin kuin on kyse uusia psykoaktiivisia aineita koskevasta tiedonvaihdosta, varhaisvaroitusjärjestelmästä ja riskinarviointimenettelystä

PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Viime vuosikymmenen aikana uusien psykoaktiivisten aineiden määrä on kasvanut valtavasti sekä koko maailmassa että Euroopassa, eikä kasvu näytä hidastuvan. EU:n varhaisvaroitusjärjestelmään tehtiin vuonna 2015 ensimmäinen ilmoitus sadasta uudesta aineesta, mikä nosti uusien seurattavien aineiden yhteismäärän yli 560:een. Niistä yli 380 (70 prosenttia) on havaittu viiden viime vuoden aikana.

YK:n yleiskokouksen maailman huumeongelmaa käsitelleessä erityisistunnossa (UNGASS, 19.–21. huhtikuuta 2016) hyväksyttiin päätösasiakirja Our joint commitment to effectively addressing and countering the world drug problem. Siinä käsitellään myös erikseen uusia ja jatkuvia haasteita ja uhkia, kuten uusia psykoaktiivisia aineita. Asiakirjassa kehotetaan tehostamaan toimia, joilla vastataan uusien psykoaktiivisten aineiden haasteeseen, sekä tiedonvaihtoa ja varhaisvaroitusverkostoja.

Komissio esitti 17. syyskuuta 2013 kaksi lainsäädäntöehdotusta uusista psykoaktiivisista aineista: ehdotus asetukseksi uusista psykoaktiivista aineista ja ehdotus direktiiviksi laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS muuttamisesta huumausaineen määritelmän osalta. Tavoitteena oli rajoittaa riskin aiheuttavien uusien psykoaktiivisten aineiden saatavuutta nopeammalla ja tehokkaammalla unionin tason toiminnalla verrattuna nykyjärjestelmään, joka perustuu uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehtyyn neuvoston päätökseen 2005/387/YOS. Toimielimet ovat neuvotelleet lainsäädäntöpaketista yli kaksi vuotta. Euroopan parlamentti antoi lainsäädäntöpäätöslauselmansa 17. huhtikuuta 2014. Neuvosto ei hyväksynyt ehdotusten yleistä lähestymistapaa, vaan jäsenvaltiot esittivät ehdotusten tarkastelun yhteydessä epäilyjä siitä, soveltuuko Euroopan unionin toiminnasta tehdyn sopimuksen (SEUT) 114 artikla asetusehdotuksen oikeusperustaksi.

Jotta voitaisiin saavuttaa tavoite nopeammasta ja tehokkaammasta EU:n toiminnasta uusien psykoaktiivisten aineiden suhteen, pysyvien edustajien komitea (Coreper) hyväksyi 6. huhtikuuta 2016 puheenjohtajavaltio Alankomaiden keskusteluasiakirjassaan ehdottaman lähestymistavan, mukaan lukien SEUT-sopimuksen 83 artiklaan perustuvat muutokset direktiiviluonnokseen. Muutoksiin sisältyy etenkin uusien psykoaktiivisten aineiden määritelmä ja säännöksiä nopeasta unionin tason päätöksenteosta haitallisten uusien psykoaktiivisten aineiden kriminalisoimiseksi kaikissa jäsenvaltioissa. Coreper myös pyysi komissiota esittämään ehdotuksen Euroopan huumausaineiden ja niiden väärinkäytön seurantakeskuksen (EMCDDA) perustamisasetuksen (asetus (EY) N:o 1920/2006) muuttamisesta. Coreperin 2580. kokouksen yhteenvedon mukaan tämä päätös käynnistää kolmen kuukauden määräajan, jonka kuluessa pöytäkirjan N:o 21 soveltamisalaan kuuluvat jäsenvaltiot voivat ilmoittaa osallistumisestaan. Sillä on myös SEU-sopimukseen liitettyyn pöytäkirjaan N:o 22 liittyviä vaikutuksia. Neuvosto ilmoittaa tästä muutoksesta kirjeitse Euroopan parlamentille.

Koska Coreperin päätöksellä pyritään samoihin tavoitteisiin kuin vuoden 2013 paketissa ehdotettiin, komissio ehdottaa asetukseen (EY) N:o 1920/2006 kohdennettuja muutoksia, joilla varhaisvaroitusjärjestelmää ja riskinarviointimenettelyä koskevat luonnossäännökset uusia psykoaktiivisia aineita koskevasta komission asetusehdotuksesta vuodelta 2013 integroidaan EMCDDA:n perustamisasetukseen. Komissio harkitsee vuoden 2017 työohjelmaansa laatiessaan uusista psykoaktiivisista aineista annetun asetusehdotuksen vetämistä pois. Uudella ehdotuksella pyritään aiemman ehdotuksen tavoin lujittamaan EU:n varhaisvaroitusjärjestelmää ja riskinarviointia sekä keventämään menettelyjä toimien tehostamiseksi ja nopeuttamiseksi. Menettelyn nopeuttamiseksi määräaikoja lyhennetään huomattavasti verrattuna nykyiseen järjestelmään, joka perustuu neuvoston päätökseen 2005/387/YOS. Jotta uusia psykoaktiivisia aineita koskevien tietojen kerääminen olisi nopeaa ja tehokasta, EMCDDA:n olisi ilman aiheetonta viivytystä sovittava työjärjestelyistä Europolin, Euroopan lääkeviraston, Euroopan kemikaaliviraston ja Euroopan elintarvikeviraston kanssa sen jälkeen, kun asetus on julkaistu Euroopan unionin virallisessa lehdessä. Tällä ehdotuksella varmistetaan myös Europolin osallistuminen varhaisvaroitusjärjestelmään ja riskinarviointimenettelyyn erityisesti asioissa, jotka liittyvät rikollisryhmien osallistumiseen uusien psykoaktiivisten aineiden valmistukseen ja jakeluun. Asetuksen (EY) N:o 1920/2006 23 artiklan mukaan komissio voi tehdä EMCDDA:n seuraavan arvioinnin yhteydessä sääntelyvirastojen kehityksen perusteella tarvittaessa ehdotuksen uusista muutoksista EMCDDA:n perustamisasetukseen. • Yhdenmukaisuus muiden alaa koskevien politiikkojen säännösten kanssa Ehdotuksessa otetaan huomioon painopisteet, jotka on esitetty 28. huhtikuuta 2015 hyväksytyssä Euroopan turvallisuusagendassa. Turvallisuusagendassa korostetaan, että kaikista rikollisista markkinoista laittomien huumausaineiden markkinat ovat edelleen dynaamisimmat ja että viimeisin trendi on uusien psykoaktiivisten aineiden leviäminen. Siinä myös todetaan, että uusia psykoaktiivisia aineita tuotetaan yhä useammin EU:ssa, minkä vuoksi on kiire hyväksyä uutta EU:n lainsäädäntöä. Tätä ehdotusta on luettava yhdessä [laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS muuttamisesta annetun] direktiivin (EU) .../... kanssa. Molempien säädösten tarkoituksena on korvata neuvoston päätöksellä 2005/387/YOS perustettu mekanismi.

2. OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

• Oikeusperusta

Ehdotus perustuu SEUT-sopimuksen 168 artiklan 5 kohtaan. Sen nojalla Euroopan parlamentti ja neuvosto voivat säätää toimenpiteistä, jotka koskevat vakavien rajatylittävien terveysuhkien seurantaa, niistä hälyttämistä ja niiden torjuntaa, lukuun ottamatta jäsenvaltioiden lakien ja asetusten yhdenmukaistamista.

• Toissijaisuusperiaate